מספר פנימי: 546383
הכנסת התשע-עשרה

יוזמים:      חברי הכנסת	אורית סטרוק
					רוברט אילטוב
					יריב לוין
					משה זלמן פייגלין
					איילת שקד
					זבולון קלפה
					מרדכי יוגב
					שולי מועלם-רפאלי	

				פ/2189/19			

הצעת חוק עבודת הנוער (תיקון – החלה על עובד המועסק ביהודה והשומרון), התשע"ד–2014

הוספת סעיף 41א	1.	בחוק עבודת הנוער, התשי"ג–1953, אחרי סעיף 41 יבוא:	
		"תחולה באזור	41א.	הוראות לפי חוק זה יחולו גם על העסקת עובד באזור בידי מעביד שהוא אזרח ישראלי, תושב ישראל, תאגיד ישראלי או בידי המדינה;  בסעיף זה, "אזור" – כהגדרתו בסעיף 378(א) לחוק הביטוח הלאומי [נוסח משולב], התשנ"ה–1995; "תאגיד ישראלי" – תאגיד הרשום בישראל או תאגיד שהוקם על פי דין בישראל."	
דברי הסבר
חוק עבודת הנוער, התשי"ג–1953 (להלן  – החוק), מגן על נוער המבקש לקחת חלק בשוק העבודה. החוק קובע, בין השאר, איסור העסקת נערים בשעות הלימודים ומסמיך את השר לקבוע סוגי עבודה מסויימים בהם לא יועסק נוער. כמו כן קובע החוק הוראות לעניין הפסקות בזמן העבודה ולחופשה לה זכאי נוער. החוק מבקש להגן על אוכלוסיית הנוער הדורשת הסדרה מיוחדת בכל הקשור לתנאי העסקתה.  

החוק, בנוסחו הנוכחי, חל על שטחה הריבוני של מדינת ישראל והוא אינו חל על נערים שהם אזרחים ישראלים המועסקים ביהודה והשומרון. בשל כך נרמסות זכויותיהם של עובדים באזורים אלה, והם אינם יכולים ליהנות מהזכויות שהמחוקק ביקש להעניק לכלל האזרחים.
מוצע להחיל את החוק על כל יחסי העבודה המתקיימים בישראל, בתוך הקו הירוק ומחוצה לו, ולמנוע את הפרת זכויותיהם של עובדים, בין אם מדובר בעובדים בעלי אזרחות ישראלית ובין אם מדובר בעובדים בעלי אזרחות אחרת ובלבד שהעבודה מתבצעת עבור מעסיק ישראלי.

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ז באדר א' התשע"ד – 17.2.14